b'\n_START_ARTICLE_\nUniversiti Putra Malaysia Kampus Bintulu\n_START_PARAGRAPH_\nUniversiti Putra Malaysia Kampus Bintulu Sarawak merupakan sebuah kampus cawangan kepada Universiti Putra Malaysia di Serdang Selangor. Universiti penyelidikan ini mempunyai keluasan 714 hektar dan boleh menampung seramai 3000 orang pelajar pada tahun 2021. UPM Kampus Bintulu Sarawak mempunyai 5 bidang tujahan utama iaitu Pertanian, Perhutanan, Tenaga boleh dibaharui, Kimia industri dan Ekonomi sosial._NEWLINE_Sehingga tahun 2021, UPM Kampus Bintulu akan mempunyai program pengajian Master dan PhD secara penyelidikan dalam 45 bidang, 6 program master secara kursus, 9 program bacelor, 9 program diploma dan 1 program pra diploma sains. UPMKB mempunyai kebolehpasaran graduan yang tinggi dengan program pengajian yang relevan dengan keperluan industri. Pelajar akan mendapat pengalaman pembelajaran yang komprehensif dibantu oleh pensyarah dengan 85% daripada mereka mempunyai kelulusan PhD.\n_START_SECTION_\nSejarah\n_START_PARAGRAPH_\nUPMKB bukan nama baru di kalangan institusi pengajian tinggi negara. Malah, ia adalah salah satu institusi pengajian tinggi tertua di Sarawak. Sejarah UPMKB dapat dikesan semula pada 10 Ogos 1974, ketika ia merupakan kampus sementara di bawah Pusat Latihan Sumber Nasional di Semenggok, Kuching. Kampus itu berpindah ke kampus tetapnya di Bintulu, Sarawak pada bulan Jun, 1987. Pada 27 Ogos 1987, Universiti Pertanian Malaysia Sarawak secara rasminya ditubuhkan sebagai kampus cawangan melalui 3 pusat pengajian - Sains Gunaan, Sains Asas dan Sains Sosial dan Pengurusan. Tiga program peringkat diploma ditawarkan; Diploma Pertanian, Diploma Perhutanan dan Diploma dalam Program Perniagaan Agribisnis, serta program inisiasi.\n_START_SECTION_\nPenutupan dan pembukaan semula\n_START_PARAGRAPH_\nPada bulan September, 1994, UPMKB ditutup dan dibawa di bawah sayap Kementerian Pendidikan Malaysia untuk ditukar menjadi tapak sementara untuk kolej latihan guru. Walau bagaimanapun, di bawah arahan oleh Kabinet, UPMKB dibuka semula pada 5 November 2001. Kumpulan pertama pelajar untuk semester November 2001/2002 berjumlah 242 pelajar yang mendaftar dalam Diploma Pertanian, Diploma Perhutanan dan Diploma Kejuruteraan Program kecemasan dan keselamatan).\n_START_SECTION_\nGraduan UPMKB\n_START_PARAGRAPH_\nKira-kira 600 pelajar dari fakulti ini telah berjaya menyelesaikan program peringkat diploma mereka semasa sesi 2004/2005, dengan tambahan 85 pelajar dari sesi 2005/2006. Kumpulan pertama graduan UPMKB menerima ijazah mereka semasa Konvokesyen yang diadakan pada bulan Julai dan September, 2005.\n_START_SECTION_\nPelan strategi\n_START_PARAGRAPH_\nUntuk mencapai misinya, UPMKB telah menetapkan lima matlamat yang saling melengkapi antara satu dengan lain selaras dengan matlamat UPM. Setiap matlamat mempunyai objektif khusus yang boleh diukur pencapaiannya dalam bentuk petunjuk prestasi. Berikut ialah matlamat-matlamat yang ditetapkan\xc2\xa0:_NEWLINE_1. Mempertingkat kualiti dan daya saing graduan._NEWLINE_2. Penjanaan nilai melalui ekosistem RDCE yang mantap dan lestari._NEWLINE_3. Melonjak perkhidmatan jaringan industri dan masyarakat._NEWLINE_4. Memperkasa UPM sebagai pusat kecemerlangan pertanian._NEWLINE_5. Mempertingkat kualiti tadbir urus.'